Amor Vittone: Nuwe, volwasse CD ná pynlike depressie | SARIE
Amor Vittone: Nuwe, volwasse CD ná pynlike depressie	deur Marguerite van Wyk
Maart 2014 was die lewe vir haar 'n donker plek waaruit sy wou vlug. Sy het al hoe meer slaappille gebruik. Maar in April vanjaar verskyn haar agtste CD, waar sy sing oor al die lesse wat sy die afgelope vier hartseer jare geleer het …
"Sprei my vlerke'' – een van haar gunsteling-liedjies op die CD (dit het nog nie 'n naam nie) – sê presies waar sy nou is, vertel Amor.
"Die CD [met sowat 13 liedjies] se teikenmark is veral volwasse vroue, maar daar is baie mense wat daarmee sal identifiseer. Ek dra 'n liedjie op aan my gewese man, Joost [van der Westhuizen, wat in 2011 met motorneuronsiekte (MNS) gediagnoseer is en van wie sy nou vervreem is].
Sedert die video-seksskandaal met Joost in 2009 op die lappe gekom het – dit was lank voor hy met MNS gediagnoseer is – was daar tye dat sy gewanhoop het aan die mensdom.
"Ek het mense te maklik vertrou, te maklik gepraat. Nou besef ek jy praat met jou ouers. My ma, Delyse, en pa, Dario, van Glenvista, is engele. Hulle is só goed met Kylie (9) en Jordan (11). En ek het 'n baie goeie vriendin by wie ek kan stoom afblaas."
Joost eet elke aand saam met haar en die kinders, want hy wil soveel moontlik tyd met die kinders bestee. As daar nie 'n helper vir hom saamkom nie, moet sy hom voer.